***VODNE USLUGE d.o.o.***

***K r i ž e v c i***

***Drage Grdenića 7***

***U Križevcima, 15.06.2021.***

***S K R A Ć E N I Z A P I S N I K***

***sa 9. sjednice Nadzornog odbora trgovačkog društva VODNE USLUGE d.o.o. Križevci***

*održane dana 15.06.2021. godine u poslovnoj zgradi u Križevačkom poduzetničkom centru d.o.o. na adresi Ulica Franje Tuđmana 20, u Križevcima sa početkom u 14,30 sati.*

*Sjednica je tonski snimana, a sazvana je pisanim pozivom broj 776/2021 od 11.06.2021. godine.*

***Ad 1.)***

*Predsjednik Nadzornog odbora Aleksandar Karre otvara 9. sjednicu Nadzornog odbora, i utvrđuje da su prisutni sljedeći članovi Nadzornog odbora, Josip Štragelj, Miljenko Štimac, Mladen Bukal, Ivan Šafran i Tihomir Antolić. Nije prisutan Zoran Vrhovski koji se ispričao. Sjednici prisustvuju direktorica Helena Kralj Brlek, Stjepan Šargač, direktor HLB Revidicona d.o.o. i Karlo Kuzijev koji vodi zapisnik.*

*Obzirom da je prisutno šest od sedam članova Nadzornoga odbora, postoji kvorum za glasanje te Nadzorni odbor može pravovaljano odlučivati.*

***Ad 2.)***

*Predsjednik Nadzornog odbora Aleksandar Karre predlaže dnevni red kako slijedi:*

***D n e v n i r e d***

1. *Otvaranje sjednice Nadzornog odbora i utvrđivanje broja prisutnih članova,*
2. *Usvajanje dnevnog reda,*
3. *Usvajanje Zapisnika sa 8. sjednice,*
4. *Razmatranje Godišnjeg financijskog izvješća Vodnih usluga d.o.o. za 2020. godinu i davanje suglasnosti,*
5. *Podnošenje Izvješća o reviziji financijskih izvještaja za 2020. godinu u skladu sa čl. 36. i 107. Zakona o vodnim uslugama (NN, 66/19)*
6. *Upoznavanje sa Planom poslovanja za razdoblje od 2020.-2023. godinu; sukladno čl. 23. Zakona o vodnim uslugama (NN 66/19) i I. izmjenama Plana poslovanja za razdoblje od 2020.-2023. godinu;*
7. *Razmatranje Izvješća Uprave o stanju Društva za 2020. godinu,*
8. *Donošenje Izvješća o radu Nadzornog odbora za 2020. godinu,*
9. *Informacija direktora o tekućim aktivnostima Društva,*
10. *Pitanja i prijedlozi.*

*Dnevni red je usvojen JEDNOGLASNO.*

***Ad 3.)***

*Predsjednik Nadzornog odbora pod točkom 3. dnevnog reda daje Zapisnik sa 8. sjednice Nadzornog odbora na usvajanje, te je Zapisnik usvojen JEDNOGLASNO.*

*Odluka se prilaže Zapisniku i čini njegov sastavni dio.*

***Ad 4.)***

*Predsjednik Nadzornog odbora otvara 4. točku dnevnog reda i daje riječ gospodinu Stjepanu Šargaču, direktoru revizorske kuće HLB Revidicon d.o.o., koji uvodno kaže da je obavljena revizija Financijskih izvješća društva Vodne usluge d.o.o., a koja je propisana člancima 36. i 107. Zakona o vodnim uslugama. Sukladno tome navodi kako su revizori napravili i reviziju financijskih izvješća te troškova kako bi se moglo napraviti i Izvješće koje se šalje Vijeću za vodne usluge.*

*Gospodin Šargač nadalje navodi da što se tiče financijskih izvještaja koje je dostavila uprava na reviziju, postoji pozitivno revizijsko mišljenje. Prema njihovom mišljenju priloženi godišnji financijski izvještaji istinito i fer prikazuju financijski položaj društva Vodne usluge d.o.o. te usklađenost sa Zakonom o računovodstvu i Hrvatskim standardima financijskog izvještavanja.*

*Nadalje navodi kako su ukupni prihodi u 2020. godini iznosili 15.821,026 kuna dok je 2019. bilo 14.255,343 kune, a da su ukupni rashodi 15.754,191, a 2019. 14.202,126 kuna. Što se tiče bilance došlo je do povećanja materijalne imovine, te ona sada iznosi 29.038,536 kuna, a prošle godine je iznosila 17.605,274 kune. Kada se pogleda odnos kratkotrajne imovine i kratkoročnih obveza, tu je trend pozitivan, veća je kratkotrajna imovina od kratkoročnih obveza iako je u 2020. došlo do povećanja kreditnih obaveza prema bankama za 1.800.000 kuna. Nadalje ističe kako potraživanja starija od 365 dana iznose 14.720 kuna, te kako je to s njihovog stajališta prihvatljivo. Obveze prema dobavljačima iznose 2.046,000 kuna a prošle godine su iznosile 1.800,000 kuna.*

*U nastavku izlaganja čita zaključno mišljenje iz Izvješća koje je poslano u materijalima za Nadzorni odbor te zaključuje kako su financijske informacije iz Prijave podataka i Prikaza troškova za izračun najniže osnovne cijene vodnih usluga za 2020. godinu sastavljene u skladu sa Uredbom o mjerilima ekonomičnog poslovanja isporučitelja vodnih usluga i Uredbom o najnižoj osnovnoj cijeni vodnih usluga i vrsti troškova koje cijena vodnih usluga pokriva.*

*Predsjednik Nadzornog odbora se zahvaljuje g. Šargaču te otvara raspravu.*

*Direktorica Helena Kralj Brlek navodi kako se g. Šargač osvrnuo na temu pozajmica za podmirenje, a o čemu je bilo riječi i na prošlim sjednicama Nadzornog odbora, te ističe kako su imali odobrenje Skupštine za privremenu pozajmicu za kredit, a kako bi se riješili izvođači za vodoopskrbu. Također navodi kako su vratili obveze prema banci prvom polovicom veljače.*

*Obzirom da više nije bilo pitanja predsjednik Nadzornog odbora je dao na glasanje Suglasnost na Financijsko izvješće Vodnih usluga d.o.o. za 2020. godinu.*

*Suglasnost na Financijsko izvješće Vodnih usluga d.o.o. za 2020. godinu donesena je JEDNOGLASNO te se prilaže Zapisniku.*

***Ad 5.)***

*Predsjednik Nadzornog odbora otvara 5. točku dnevnog reda i navodi kako je gospodin Šargač iz revizorske kuće u prethodnoj točci dnevnog reda obrazložio i pojasnio i Izvješće o reviziji financijskih izvještaja za 2020. godinu u skladu sa čl. 36. i 107. Zakona o vodnim uslugama (NN, 66/19) te kako nema potrebe da se isto ponavlja.*

*Obzirom da nitko od članova Nadzornog odbora nije imao nikakvih daljnjih pitanja, Izvješće o reviziji financijskih izvještaja za 2020. godinu u skladu sa čl. 36. i 107. Zakona o vodnim uslugama (NN, 66/19) je JEDNOGLASNO doneseno.*

*Izvješće se prilaže ovom Zapisniku i čini njegov sastavni dio.*

***Ad 6.)***

*Predsjednik Nadzornog odbora otvara 6.točku dnevnog reda i daje riječ direktorici koja ukratko navodi projekte i radove koji se trenutno izvode ili se planiraju izvoditi sukladno Planu poslovanja.*

*Direktorica Helena Kralj Brlek navodi kako je plan koji je usvojen krajem godine je izmijenjen s 1. izmjenama plana poslovanja, te navodi kako će na području vodoopskrbe imati većih investicija, a to sve u svrhu kako bi mogli pokrenuti postupak javne nabave. Također se preko programa opravak dobilo sredstva za područje općine Sv. Petar Orehovec za izgradnju precrpne stanice Fodrovec 2. Nadalje navodi kako kroz program smanjenja gubitaka postoje rekonstrukcije ulica na području grada gdje su veći kvarovi koje će se provoditi kroz dvije i pol godine. Također ističe kako je povećan plan zbog provedbe javne nabave za opremu za održavanje u sklopu aglomeracije. Direktorica Helena Kralj Brlek se osvrće na projektnu dokumentaciju gdje postoji 6 novih točaka, a koje se odnose na doprojektiravanje te opremu. Navodi kako se ide u smjeru osiguranja novaca za sljedeću godinu za snimanje cesta, kako bi postojeću kanalizaciju mogli zamijeniti sa adekvatnim cijevima. Nadalje navodi kako preko APPRRR postoji projekat odnosno investicija od 3.510.000 kuna za vodospremu Apatovec, a 8.110.000 kuna se odnosi na izgradnju vodoopskrbne mreže na području naselja Zaistovec, i dovršetak vodospreme Trema.*

*Obzirom da nitko od članova Nadzornog odbora nije imao nikakvih daljnjih pitanja, JEDNOGLASNO je donesena Odluka o prihvaćanju Plana poslovanja za razdoblje od 2020.-2023. godinu; sukladno čl. 23. Zakona o vodnim uslugama (NN 66/19) i I. izmjena Plana poslovanja za razdoblje od 2020.-2023. godinu.*

*Odluka se prilaže Zapisniku i čini njegov sastavni dio.*

***Ad 7.)***

*Predsjednik Nadzornog odbora otvara 7.točku dnevnog reda i daje riječ direktorici koja obrazlaže Izvješće uprave o stanju društva za 2020. godinu.*

*Direktorica Helena Kralj Brlek se osvrnula kako je na dan 31.12. bilo sklopljeno 34 ugovora o radu na neodređeno i 10 ugovora o radu na određeno, dok je u prethodnoj godini bilo 41 zaposlenih. Gospodin Šafran postavlja pitanje Direktorici koji smjer su troje zadnjih zaposlenih. Direktorica Helena Kralj Brlek navodi kako su za projekat aglomeracije zaposleni inženjeri građevine i kemijski inženjer. Predsjednik Nadzornog odbora postavlja pitanje Direktorici Heleni Kralj Brlek da li se njihove plaće financiraju iz projekta. Nadalje Direktorica Helena Kralj Brlek navodi kako im fali strojara, ali da trenutno nema mjesta u zgradi za smjestiti nove ljude. Član Nadzornog odbora Tihomir Antolić navodi kako je zadaća nadzornog odbora da osigura adekvatnu zgradu, preko Skupštine društva. Direktorica Helena Kralj Brlek nadalje navodi kako su imali investicijsku aktivnost u iznosu od 21,04 milijuna kuna od čega je 0,97 milijuna kuna bilo iz vlastitih sredstava.*

*Obzirom da nadalje nije bilo pitanja, predsjednik Nadzornog odbora je dao na glasanje Izvješće o stanju uprave društva za 2020. godinu, te je isto doneseno JEDNOGLASNO.*

*Odluka se prilaže Zapisniku i čini njegov sastavni dio.*

***Ad 8.)***

*Predsjednik Nadzornog odbora otvara 8.točku dnevnog reda, te navodi kako su svi u materijalima dobili Izvješće o radu Nadzornog odbora za 2020.godinu i ističe kako je u Izvješću navedeno sve o čemu je Nadzorni odbor raspravljao u prošloj godini.*

*Obzirom da nije bilo pitanja, predsjednik Nadzornog odbora je dao na glasanje Izvješće o radu Nadzornog odbora za 2020. godinu te je isto JEDNOGLASNO doneseno.*

*Odluka se prilaže Zapisniku i čini njegov sastavni dio.*

***Ad 9.)***

*Predsjednik Nadzornog odbora otvara 9.točku dnevnog reda. Predsjednik Nadzornog odbora daje riječ direktorici Heleni Kralj Brlek. Direktorica Helena Kralj Brlek navodi kako je potpisan ugovor sa izvođačem odnosno zajednicom ponuditelja za projekt aglomeracije 31.03.2021. godine, te kako su trenutno u fazi prikupljanja dokumentacije koja je propisana da se mora dostaviti na odobrenje. Ističe kako bi se okvirno s radovima izgradnje vode i kanalizacije krenulo oko 15. srpnja ove godine. Nadalje navodi kako postoji i dalje intenzitet zahtjeva za priključenje.*

*Obzirom da pod točkom 9. više nema informacija, Predsjednik nadzornog odbora konstatira kako je otvorena 10. točka dnevnog reda. Član Nadzornog odbora Tihomir Antolić predlaže da Grad Križevci omogući odnosno pronađe adekvatnu zgradu za Komunalno poduzeće i Vodne usluge. Navodi kako trenutna lokacija Vodnih usluga u Cubincu nije dostupna ljudima koji dolaze po priključak, jer nema prikladne veze do te lokacije. Direktorica Helena Kralj Brlek se slaže s navedenim. Član Nadzornog odbora Tihomir Antolić nadalje ističe kako je potrebno povećati plaće radnika, jer iste nisu dugi niz godina povećane.*

*Zapisničar Predsjednik Nadzornog odbora*

*Karlo Kuzijev Aleksandar Karre*

*Prilozi:*

*1. Odluka o usvajanju Zapisnika sa 8. sjednice NO*

*2. Suglasnost na Financijsko izvješće Vodnih usluga d.o.o. za 2020. godinu*

*3. Izvješće o reviziji financijskih izvještaja za 2020. godinu u skladu sa čl. 36. i 107. Zakona o vodnim uslugama (NN, 66/19)*

*4. Odluka o prihvaćanju Plana poslovanja za razdoblje od 2020.-2023. godinu; sukladno čl. 23. Zakona o vodnim uslugama (NN 66/19) i I. izmjena Plana poslovanja za razdoblje od 2020.-2023. godinu*

*5. Izvješće o stanju uprave društva za 2020. godinu*

*6. Izvješće o radu Nadzornog odbora za 2020. godinu*